**Darba uzdevums**

**RP SIA “Rīgas satiksme” korporatīvās pārvaldības procesu īstenošanas un darbības neatkarīga ārējā novērtējuma veikšanai**

2019.gadā RP SIA “Rīgas satiksme” uzsāka korporatīvās pārvaldības sistēmas ieviešanu atbilstoši Latvijas Republikas normatīvajos aktos uzņēmumiem izvirzītajā prasībām un Ekonomiskās sadarbības un attīstības organizācijas (OECD) labas korporatīvās pārvaldības prakses vadlīnijām. Tās ietvaros, piesaistot kvalificētus ārējos ekspertus, uzņēmums izstrādāja virkni korporatīvās pārvaldības dokumentu, tai skaitā, korporatīvās pārvaldības kodeksu, korupcijas un interešu konflikta novēršanas politiku, ētikas kodeksu, risku pārvaldības politiku. Tika veiktas arī strukturālas izmaiņas, pārveidojot iepirkumu pārvaldības sistēmu, pilnībā nomainot iepirkumu komisijas sastāvu, palielinot risku vadības un iekšējā audita struktūrvienību pilnvaras un kompetenci, piesaistot atbilstošus darbiniekus minētajās nozarēs u.c.

2020.gadā tika veikts RP SIA “Rīgas satiksme” iepirkumu procedūru pilna cikla novērtējums, korporatīvās pārvaldības kodeksa novērtējums, kā arī novērtējums risku vadības procesiem attiecībā uz potenciālu konkurences, korupcijas un noziedzīgi iegūtu līdzekļu legalizācijas novēršanas prasību pārkāpumu novēršanu darbībās, kas saistās ar iepirkumu procedūru veikšanu un pārvaldību. Balstoties uz minētā novērtējuma ziņojuma ieteikumiem un rekomendācijām, kā arī ņemot vērā 2020.gada 21.augustā Rīgas pilsētas pagaidu administrācijas apstiprināto Rīgas pilsētas pašvaldībai piederošo kapitāla daļu un kapitālsabiedrību pārvaldības kārtību (Rīgas domes iekšējie noteikumi Nr.4), RP SIA “Rīgas satiksme” ir veikusi izmaiņas korporatīvās pārvaldības dokumentos, lai precizētu uzņēmuma pārvaldes institūciju sadarbību, kompetenci un atbildību, iekšējās procedūras risku vadības, meitas uzņēmumu pārvaldības, iekšējā audita, iepirkumu u.c. jomās. Saistībā ar to tika veiktas izmaiņas arī RP SIA “Rīgas satiksme” pamatdokumentos – pieņemti Statūtu grozījumi, izstrādāti un apstiprināti padomes un valdes reglamenti. Kopumā uzņēmumā šobrīd ir izveidota korporatīvās pārvaldības sistēma, kas nodrošina ilgtspējīgu, mūsdienīgu, godprātīgu, atbildīgu un efektīvu uzņēmuma darbību un kalpo par pamatu augsta reputācijas līmeņa sasniegšanai.

2021. gadā RP SIA “Rīgas satiksme” ir apņēmusies veikt esošo korporatīvās pārvaldības procesu īstenošanas un darbības ārējo novērtējumu, lai izvērtētu to atbilstību OECD labas pārvaldības prakses vadlīnijām, valsts un pašvaldības līmeņa saistošiem tiesību aktiem, kā arī iekšējiem normatīvajiem dokumentiem.

**Darba uzdevums**:

1. Veikt RP SIA “Rīgas satiksme” korporatīvās pārvaldības sistēmas īstenošanas un darbības (*implementation*) novērtējumu, izvērtējot atbilstību OECD labas korporatīvas pārvaldības prakses vadlīnijām, Latvijas Republikas un Rīgas pašvaldības normatīvajos aktos izvirzītajām prasībām, kā arī uzņēmuma iekšējiem normatīvajiem dokumentiem, iekļaujot vismaz šādus iekšējos dokumentus:
   1. Korporatīvās pārvaldības kodekss
   2. Korupcijas un interešu konfliktu novēršanas politika
   3. Risku pārvaldības politika
   4. Ētikas kodekss
   5. Ētikas komisijas reglaments
   6. Iepirkumu noteikumi
2. Ziņojuma sagatavošana un iesniegšana latviešu un angļu valodā par novērtējuma rezultātiem.
3. Kopsavilkuma prezentācijas sagatavošana latviešu un angļu valodā.
4. Konsultāciju un paskaidrojumu sniegšana par novērtējuma rezultātiem RP SIA “Rīgas satiksme” Valdei un darbiniekiem.

Darba uzdevuma veikšanas **termiņš**: 4 nedēļas no līguma noslēgšanas dienas.